Odločba Komisije

z dne 26. junija 1998

o usklajenih merilih za oprostitve v skladu s členom 9 Direktive Sveta 96/82/ES o obvladovanju nevarnosti večjih nesreč v katere so vključene nevarne snovi

(notificirano pod dokumentno številko K(1998) 1758)

(Besedilo velja za EGP)

(98/433/ES)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 96/82/ES z dne 9. decembra 1996 o obvladovanju nevarnosti večjih nesreč v katere so vključene nevarne snovi [1] in zlasti člena 9 Direktive,

ker člen 9 Direktive 96/82/ES določa, da države članice zahtevajo od upravljavcev nekaterih organizacij, da izdelajo varnostna poročila;

ker člen 9(6)(a) Direktive 96/82/ES določa, da kadar je pristojnemu organu zadovoljivo prikazano, da so določene snovi v organizaciji ali v katerem od njenih delov navzoče v stanju, ki ne predstavlja nevarnosti večje nesreče, lahko država članica, v skladu z merili iz pododstavka (b), zmanjša obseg zahtevanih informacij v varnostnih poročilih na tiste zadeve, ki so pomembne za preprečevanje preostalih nevarnosti večjih nesreč in omejevanje njihovih posledic za človeka in okolje;

ker ta merila ne vplivajo na določitev količin za razvrstitev nevarnih snovi za uporabo člena 9 Direktive 96/82/ES;

ker člen 9(6)(b) Direktive 96/82/ES določa, da pred začetkom uporabe direktive Komisija v skladu s postopkom, določenim v členu 16 Direktive Sveta 82/501/EGS z dne 24. junija 1982 o nevarnostih večjih nesrečah pri nekaterih industrijskih dejavnostih [2], določi usklajena merila, po katerih pristojni organ odloči, da organizacija ne predstavlja nevarnosti večje nesreče v smislu pododstavka (a);

ker so ukrepi, predvideni s to odločbo, v skladu z mnenjem odbora, ustanovljenega na podlagi člena 16 Direktive 82/501/EGS,

SPREJELA NASLEDNJO ODLOČBO:

Člen 1

Komisija za namene člena 9(6) Direktive 96/82/ES o obvladovanju nevarnosti večjih nesreč v katere so vključene nevarne snovi sprejema usklajena merila, navedena v Prilogi te odločbe.

Člen 2

Ta odločba je naslovljena na države članice.

V Bruslju, 26. junija 1998

Za Komisijo

Ritt Bjerregaard

Član Komisije

[1] UL L 10, 14.1.1997.

[2] UL L 230, 5.8.1982. Direktiva, spremenjena z Direktivo 87/216/EGS (UL L 85, 28.3.1987, str. 36), Direktiva 88/610/EGS (UL L 336, 7.12.1988, str. 14) in Direktiva 91/692/EGS (UL L 377, 31.12.1991, str. 48).

--------------------------------------------------

PRILOGA

Usklajena merila za oprostitve v skladu s členom 9 Direktive Sveta 96/82/ES o obvladovanju nevarnosti večjih nesreč, v katere so vključene nevarne snovi

Oprostitev v skladu s členom 9(6) se lahko odobri, če je izpolnjeno vsaj eno od naslednjih splošnih meril:

1. Agregatno stanje snovi

Snovi v trdnem stanju, pri katerih v normalnih in kakršnih koli razumno predvidenih nenormalnih razmerah ni mogoče sproščanje snovi ali energije, ki bi lahko predstavljalo nevarnost večje nesreče.

2. Pakiranje in količine

Snovi so zapakirane ali shranjene na tak način in v takih količinah, da največje možno sproščanje v kakršnih koli razmerah ne more predstavljati nevarnosti večje nesreče.

3. Lokacija in količine

Snovi so prisotne v takšnih količinah in v takšni oddaljenosti od drugih nevarnih snovi (v organizaciji ali drugje), da ne morejo niti same predstavljati nevarnosti večje nesreče niti sprožiti večje nesreče, ki vključujejo druge nevarne snovi.

4. Razvrstitev

Snovi, ki so opredeljene kot nevarne snovi zaradi njihove splošne razvrstitve v Prilogi I Del 2 k Direktivi 96/82/ES, vendar ne morejo predstavljati nevarnosti večje nesreče, in za katere splošna razvrstitev ni primerna za ta namen.

--------------------------------------------------